M. Pado, poslanec: (2010-01-20):
Ale ajhľa, čo sa nestalo. Vzbúrili sa dopravcovia, nehodní dopravcovia, ktorí nechceli cúvnuť. Ani nátlak predsedu vlády, ani vyhrážky prezidenta Policajného zboru nezabrali. K tomu sa pridružilo zriadenie špedičnej služby ministerstva vnútra na dodávku výbušnín do druhých nič netušiacich krajín. No to musí byť na porazenie pre predsedu vlády. Nepochybujem o tom, že najradšej by oboch ministerských premiantov pánov Vážneho a Kaliňáka roztrhal v zuboch, ale nemôže. No a tak sa aspoň vyvŕši na dopravcoch, no a vďačne aj na opozícii. Preto tá tlačovka 12. januára tohto roku. Dámy a páni, som presvedčený, že dnes občan našej krajiny môže pomôcť svojej vlasti len vtedy, keď je v opozícii k súčasnej vláde. Nohsledov, pätolízačov, prisluhovačov, pochlebovačov a zlodejov tu máme až-až, vyše hlavy. Teraz k samotnému procesu odvolávania, prečo sme sa tu dnes zišli. Celý proces odvolávania ministra Vážneho odštartovali škandalózne problémy pri zavedení elektronického mýta a útočná tlačovka troch najvyšších ústavných činiteľov pod réžiou predsedu vlády pána Fica. To, že si pán Fico veľa vecí z minulosti pri jeho objektívne veľkej zaťaženosti, ktorá pramení nielen z jeho pracovných povinností, ale aj z potreby hasenia mnohých káuz, už veľa nepamätá, je nám všetkým jasné. Nikto nemá na ružiach ustlaté a ani železné zdravie, a teda ani pán predseda vlády. Tie ťažké chvíle, ktoré mu pripravujú jeho stranícki a, samozrejme, aj koaliční kolegovia vo vládnych kreslách, sa na jeho telesnej schránke museli podpísať. No to, že si už nepamätá ani svoju vlastnú životnú dráhu, svoju vlastnú cestu, ktorú pri osobnostnom raste prekonal, v našom prípade, kedy vlastne odišiel z SDĽ, to by azda nenapadlo nikomu, možno okrem odborníkov na čítanie z krištáľovej gule. Ako ináč si vysvetliť vyjadrenie pána predsedu vlády Fica 21. 4. 2009 na jeho tlačovej besede, kde povedal: „My sme už viackrát pripomínali, že máme opozíciu, ktorá osem rokov stála na čele tohto štátu, má svoju vlastnú históriu a my nijakú príliš veľkú pozornosť tejto histórii nevenujeme.“ Pán predseda Fico, škoda, že nevenujete pozornosť tejto histórii, ktorá je aj súčasťou vašej osobnej histórie, aspoň by ste vedeli, kedy ste odišli z SDĽ, kedy ste odišli z koalície, ktorá vznikla v roku ´98 a ktorú dnes vehementne kritizujete. A neboli ste aj vy jej členom a neboli, dámy a páni, mnohí z vás, ktorí ste dnes členmi parlamentu, v tom čase členmi koaličnej SDĽ vo vláde, ktorú teraz tak kritizujete? Mám na mysli vládu z rokov 1998 až 2002. No a to, prečo ste z nej, pán predseda vlády Fico, odišli, to sa už radšej ani nepýtam. Ťažko by sa vám dnes vysvetľovalo vašim voličom, ako súvisel váš odchod z SDĽ s kreslom generálneho prokurátora a vaším v tom čase príliš nízkym vekom na to, aby ste túto funkciu mohli obsadiť, a neochotou vtedajšej vládnej koalície zmeniť podmienky minimálneho veku pre uchádzača o kreslo generálneho prokurátora. 12. januára tohto roku o 16.30 hod. bola odvysielaná, dámy a páni, tlačová konferencia troch najvyšších ústavných činiteľov k elektronickému mýtu. Na tejto tlačovej konferencii pán Fico okrem iného povedal: „Nebezpečný fenomén, vážené dámy a páni, spočíva v tom, že dnes sa začína s chaosom, s porušovaním demokratických pravidiel hry ako so spôsobom, ako bojovať proti súčasnej vládnej alternatíve. Je nemožné, neakceptovateľné a neprijateľné, aby médiá otvorene, ako sa stalo dnes, alebo ako urobila opozícia včera alebo dnes, priamo otvorene podporili nezákonné aktivity ľudí, ktorí protestovali proti rozhodnutiam, ktoré sa týkali zavedenia elektronického mýta.“ Prečo nie, pán predseda vlády? Na takúto výzvu máte právo, dokonca máte aj povinnosť poukázať na to, ak ktokoľvek priamo alebo otvorene podporuje nezákonné aktivity ľudí. Ja sa k vašej výzve, pán predseda vlády, hrdo hlásim a hlásil som sa k nej nielen dnes a hlásim sa k nej nielen dnes, ale hlásil som sa aj v minulosti, v čase, keď ste vy ešte ani netušili, že je to treba. Veľmi rád prijímam vami hodenú rukavicu do ringu boja proti podporovateľom nezákonných aktivít ľudí. Upozorňujem ale na to, že pred vami kritizovanými autodopravcami sme tu mali niekoľko iných prípadov, ktoré by bolo dobré pre pokoj duše a čistotu svedomia vyriešiť. Pán predseda vlády, pamätáte si na vaše vyjadrenia pri kauzách Privilégium, nástenkový tender či škandál s predajom emisných kvót firme Interblue Group? Alebo vám to treba pripomínať? Takže, pán predseda vlády, ako to je vlastne s tým chaosom, s porušovaním demokratických pravidiel hry, na ktoré ste poukázali? Nezačalo sa to už pred niekoľkými mesiacmi alebo rokmi práve vďaka vašej vláde? A, pán predseda vlády, jedna otázka len tak na okraj. Ako je možné, že sme dodnes neprišli na to, kto je za spoločnosťou Interblue Group? Dnes už vlastne neexistujúcou firmou. Dobre, nie? Firma už neexistuje a my stále o nej nič nevieme. Alebo vieme? Alebo viete, len my nič o tom nevieme? Pán predseda vlády, pani poslankyne, páni poslanci, pripomeniem vám inú vec. Pán predseda vlády v apríli 2008 povedal aj nasledovné: „Máme informácie, že do Londýna chodia aj iné zaujímavé osoby zo slovenského politického života a navštevujú banky.“ 26. 6. 2009 na tlačovej besede pána predsedu vlády bolo povedané nasledovné, okrem iného: „Škandál je to, čo som prečítal, a tešte sa na moje vystúpenie na budúci týždeň v Národnej rade Slovenskej republiky. Budeme hovoriť o praní špinavých peňazí, o tom, ako SDKÚ perie špinavé peniaze, a budem veľmi konkrétny. Budem vám ukazovať účty, budem vám ukazovať prevody peňazí, budete vidieť typický model prania špinavých peňazí politickou stranou, ktorá dnes tvrdí, že je demokratická opozícia na Slovensku. Veľmi sa na to teším.“ Pán predseda vlády, ja som sa na to tiež tešil. A nič z toho nebolo. Takže, dámy a páni, po takýchto bombastických odhaleniach predsedu vlády k tunelu Branisko, odhaleniach, ktoré pán predseda vlády nemohol mať z oficiálnych zdrojov, chce Robert Fico povedať, že ak by slovenská strana vyvinula čo i len 10-percentnú iniciatívu v porovnaní s tunelom Branisko, že by americká strana nebola ochotná pomôcť pri odhalení podstaty tejto kauzy, teda otázky, kto stojí za firmou Interblue Group? Alebo je to tak, ako sa hovorí dnes už často veľmi otvorene, že za celým kšeftom s emisiami stojí jeden pán s prepojením veľmi úzkeho rodinného typu na jedného z naj-, naj-, najvyššie postavených ľudí v tomto štáte, a teda celá záležitosť po domnelom odblokovaní vyšetrovacích orgánov USA z tejto záležitosti, keďže došlo k likvidácii materskej firmy, už vyjasnená nebude? Je to možné. A je možné, že práve s tým súvisí aj urputná snaha zrušiť ministerstvo životného prostredia a jeho presun pod ministerstvo pôdohospodárstva, a teda aj s tým spojená prípadná strata príslušných dokumentov. Tam sa potom už zrejme nič nenájde. Len jedno neviem, prečo s týmito informáciami je spojená aj lekárska informácia o tom, že dotyčného, vysoko postaveného človeka nemôžu bolieť platničky. Môj osobný názor, dámy a páni, je, že predseda vlády o tom, kto je v pozadí firmy Interblue Group, mal od samého začiatku informácie a vlastne celá akcia mala práve preto takýto priebeh. Nakoniec aj pán minister Chrbet musel zo svojho kresla odísť práve preto, že chcel zmluvu zrušiť. No teda, čo si to chcel dovoliť?! Ale vrátim sa späť k tlačovke predsedu vlády pána Fica a predsedu parlamentu pána Pašku. Citujem: „Nikdy takto nebol ohrozený demokratický systém Slovenskej republiky ako teraz. Nikdy.“ Naozaj? Dámy a páni, kto vyriekol tieto slová? A nie je to predseda vlády Robert Fico? A pýtam sa, či náhodou Robert Fico nemá vo svojej strane politika, predsedu parlamentu, ktorý sa podvodným spôsobom pokúsil zmeniť čistopis zákona schválený Národnou radou. Ja sa pýtam, čo je väčšie ohrozenie demokratického systému v tejto krajine? Štrajk dopravcov alebo pokus o podvodnú zmenu? Aj keď podľa predsedu vlády štrajkujúci porušili zákon, alebo protestujúci, nakoniec im predsa ustúpil, alebo nie? No nie preto, ako to tvrdí sám pán predseda vlády, že by dopravcovia mali pravdu. Božechráň, pán predseda vlády! Vy nesmiete pripustiť, že by tí, ktorí na vás vyvíjajú tlak, mali pravdu, ani by ste s tým nesúhlasili nikdy, keby vás k tomu nedonútila verejná mienka. Pán predseda Paška na tej tlačovej konferencii povedal: „Zo svojej pozície chcem ľudí na Slovensku ubezpečiť, že keďže zodpovedám za to, aby bol dodržiavaný poriadok a zákon na Slovensku, že za žiadnych okolností a pod žiadnym tlakom takýmto akciám ustupovať nebudeme.“ No, božechráň, pán predseda Paška, aby ste svoj sľub naozaj aj dodržali! Vy ste už raz sľubovali vernosť Ústave Slovenskej republiky a jej zákonom, nechcem byť neslušný, pán predseda – ako to bolo s tým čistopisom schváleného znenia zákona, pokusom o zmenu? Alebo s tou vilou v Košiciach? Ja nepoznám spamäti celý kompetenčný zákon, no isto viem, že za to, aby, citujem, „bol dodržiavaný poriadok a zákon na Slovensku“ nezodpovedá predseda parlamentu. Zrozumiteľne, pán Paška. Toto viem na sto percent. Ale aby som nezostal len pri tomto. Na danej tlačovej konferencii sa objavili aj ďalšie perly: „Ak niekto vyzýva na porušenie zákonov, priamo v priamom prenose podporuje tých, čo porušujú zákony, toto je cesta do pekla. Vláda Slovenskej republiky túto cestu principiálne odmieta.“ Chvalabohu, konečne! Len neviem, či sa za výzvu za porušenie zákonov priamo v priamom prenose podporovanie tých, ktorí porušujú zákony, považuje aj tlačová konferencia predsedu vlády. Totiž takto sa to nepriamo stalo napríklad pri kauze Privilégium, kedy ste, pán predseda vlády, podporili pani ministerku Tomanovú v jej konaní a aj Občianske združenie Privilégium v jeho konaní. Nielen to, prevzali ste na seba aj spoluzodpovednosť za konanie pani ministerky. A aký je výsledok? Privilégium skončilo a bývalá riaditeľka... (Reakcia z pléna.) Nerobí! Uhm, a bývalá riaditeľka je obvinená, však? Dámy a páni, takže stačí spomenúť len dve kauzy, Privilégium, o ktorom som hovoril, a sociálne podniky a hneď je nám všetkým jasné, prečo už bolo načase, aby táto vláda principiálne odmietla podporu porušovateľov zákona. Chcel by som sa, dámy a páni, dostať pomaly k záveru môjho vystúpenia. Nepáčilo sa vám to? (Reakcie z pléna.) Vy s tým nesúhlasíte, s tým, čo som povedal, však? Ale to, čo som hovoril, to nie sú slová, ktoré by som si vymyslel, tie slová nepovedal ani predseda SDKÚ Dzurinda, ani Mikloš, ani nikto iný z SDKÚ. Ja som len citoval vyjadrenia dvoch vašich najvyšších predstaviteľov, ani som nič nekombinoval, ani účelovo nespájal. Dokonca aj uvádzam na rozdiel od niektorých z vás zdroje, z ktorých som čerpal. Tak prečo sa nesúhlasne ozývate? Viete, v čom je váš problém? Máte uši, ale nepočúvate, máte oči a nevidíte a máte ústa a neviete nič zrozumiteľne povedať. (Reakcie z pléna.) Dámy a páni, dovoľte mi teda, aby som sa opýtal, čo hovoril a čo naozaj robil pán predseda vlády? Pýtam sa preto, že to nie je celkom jasné. Z jeho vystúpení, ktoré som tu citoval, v jednom či v druhom prípade je zrejmé, že jeho slová a činy sú v jasnom protiklade. Keby sme brali len to, čo hlása, hádam by sme mohli osloviť aj Svätého Otca v Ríme, aby ho poveril vypracovaním nejakého textu. Ale keď budeme pozerať na to, čo robí, to už je horšie. Spomeniem len pár vecí, ktoré sa dajú uvádzať pod spoločným označením „kauzy“: kauza Malinová, kauza vinica, mamin byt, Privilégium, sociálne podniky, Bernátek či pani ministerky Tomanovej pes, kauza Baki Sadiki, kauza jachta Monte Carlo, nástenkový tender, emisie či kauza Pozemkový fond a Tatry atď. Takže, dámy a páni, kto nás na tlačovej konferencii poúčal a kto nám to tu vládne? Máme jedného predsedu vlády alebo dvoch? Ak máme jedného bez dvojníka, tak potom to, čo sa tu deje, nie je celkom normálne! Na jednej strane prezentácia prísnych pravidiel, na druhej strane flagrantné porušovanie tých istých pravidiel. Buď priamo ich hlásateľom, alebo pod jeho záštitou či s jeho tichým súhlasom. Predpokladám, že pán predseda vlády nemá dvojníka, tak potom mi prichádzajú len dve vysvetlenia: alebo pán Fico vedome zavádza občanov tejto krajiny, robí si z nich srandu a jednoducho do médií povie jedno, ale urobí druhé, alebo jedna jeho časť hovorí jedno a tá druhá časť robí niečo iné. Ale tomu sa potom hovorí rozorvanosť, rozpoltenosť a to už je potom diagnóza. Nech je to tak alebo tak, pre občana Slovenskej republiky z toho nepozerá nič dobré. Človek nemôže dnes vedieť, kedy to pán Fico myslí vážne a kedy si z ľudí uťahuje. Každopádne je dnes ale viac ako isté, že výroky pána Fica sú nedôveryhodné ešte skôr, ako ich vypustí z úst. To ako keby David Copperfield povedal, že zajtra premiestni k Vysokým Tatrám aj more. Radi by sme to videli, ale vieme, že je to nezmysel. Dámy a páni, iste mnohí máte pocit, že to, čo som tu hovoril, som nehovoril k veci, teda k odvolávaniu pána ministra dopravy Vážneho. Ale mýlite sa! Je to úplne k veci. Predseda vlády obhajoval kroky ministra Vážneho a realizáciu elektronického mýta. Na tlačovej konferencii zaútočil na dopravcov a opozíciu, no nakoniec uznal, že kritika elektronického mýta bola oprávnená. Síce nie priamo, no ústupky a zmeny v mýtnom systéme, ktoré boli prezentované, sú toho najlepším dôkazom. Dámy a páni, u nás na východe sa zvykne hovoriť, že „Pán Boh nenáhlivý, ale pamätlivý“. Ďakujem vám za pozornosť. (Potlesk.)